钦定古今图书集成/明伦汇编/氏族典/第295卷 > 《苏州府志》 > 章谊
## 钦定古今图书集成/明伦汇编/氏族典/第295卷 > 《苏州府志》 > 章谊

按《宋史章谊传》：“谊字宜叟，建州浦城人。登崇宁四年
进士第，补怀州司法参军，历漳、台二州教授，杭州通
判。建炎初，擢仓部员外郎，奉使二浙，贸易祠牒，以济
军用，以稽迟罢。未几，召为驾部员外郎，迁殿中侍御
史。绍兴二年，除大理卿，寻权吏部侍郎，改刑部侍郎，
迁徽猷阁直学士、枢密都承旨。四年，金遣李永寿、王”
翊来求刘豫之俘及西北人在东南者，又欲画江以
益刘豫，时议难之，欲遣大臣为报使。参政席益以母
老辞，荐谊为代，加谊龙图阁学士，充军前奉表通问
使。谊至云中，与粘罕兀室论事，不少屈，还，擢刑部尚
书。是冬，帝亲征王师，大捷于淮阴，扈从还临安，迁户
部尚书。五年，以疾请郡，除龙图阁学士、知温州。六年，
移守平江。七年，为端明殿学士、江南东路安抚大使、
知建康府。未几，提举亳州明道宫，代还。八年，卒，谥忠
恪。谊宽厚长者，言事存大体，立朝奏疏无虑数十百
篇，皆经国济时之策。子八人：“駽驹驷驔，骍𬳶驰骃。”